b'\n_START_ARTICLE_\nKolekcija\n_START_PARAGRAPH_\nKolekcija (lot. collectio \xe2\x80\x93 rinkinys), surinkt\xc5\xb3, arba istori\xc5\xa1kai susikaupusi\xc5\xb3, nenaudojam\xc5\xb3 pagal pirmin\xc4\x99 paskirt\xc4\xaf, pa\xc5\xbeintin\xc4\x99, mokslin\xc4\x99, menin\xc4\x99, komercin\xc4\x99 arba kitoki\xc4\x85 vert\xc4\x99 turin\xc4\x8di\xc5\xb3 vienar\xc5\xab\xc5\xa1i\xc5\xb3 arba pagal vien\xc4\x85 po\xc5\xbeym\xc4\xaf susistemint\xc5\xb3 daikt\xc5\xb3 (darini\xc5\xb3) visuma. Gali b\xc5\xabti savaranki\xc5\xa1ka arba didesnio rinkinio dalis._NEWLINE_Kolekcionavimo objektai yra \xc4\xafvair\xc5\xabs materialin\xc4\x97s ir dvasin\xc4\x97s kult\xc5\xabros (rankra\xc5\xa1\xc4\x8diai, knygos, monetos, pa\xc5\xa1to \xc5\xbeenklai, vaizduojamojo meno k\xc5\xabriniai ir kt.) bei gamtos (mineralai, augalai, vabzd\xc5\xbeiai ir kt.) objektai. Kolekcionavimas sudaro prielaid\xc4\x85 kolekcionuojam\xc4\x85j\xc4\xaf objekt\xc4\x85 sisteminti, kolekcijos sudarytojui geriau j\xc4\xaf pa\xc5\xbeinti ir supa\xc5\xbeindinti su juo kitus (tuo kolekcionavimas skiriasi nuo kolekcini\xc5\xb3 daikt\xc5\xb3 rinkimo)._NEWLINE_Kolekcijos b\xc5\xabna asmenin\xc4\x97s ir visuomenin\xc4\x97s. Asmenini\xc5\xb3 kolekcij\xc5\xb3 nuosavyb\xc4\x97s teis\xc4\x97s priklauso pavieniam asmeniui, \xc5\xa1eimai arba priva\xc4\x8diai bendrovei, visuomenini\xc5\xb3 kolekcij\xc5\xb3 \xe2\x80\x93 valstybei, jos vietin\xc4\x97s arba regionin\xc4\x97s vald\xc5\xbeios arba visuomen\xc4\x97s institucijai (visuomenine kolekcija t. p. laikoma grup\xc4\x97 inventorizuot\xc5\xb3, arba kitaip identifikuot\xc5\xb3 kilnojamojo kult\xc5\xabros paveldo ojekt\xc5\xb3). Kai kurios asmenin\xc4\x97s kolekcijos gali tapti visuomenin\xc4\x97mis \xe2\x80\x93 sudaryti steigim\xc5\xb3 muziej\xc5\xb3, bibliotek\xc5\xb3 pagrind\xc4\x85, arba didel\xc4\x99 j\xc5\xb3 fond\xc5\xb3 arba ekspozicij\xc5\xb3 dal\xc4\xaf.\n_START_SECTION_\nIstorija\n_START_PARAGRAPH_\nVerting\xc5\xb3 daikt\xc5\xb3 rinkimas (kaupimas) \xc5\xbeinomas nuo sen\xc5\xb3 laik\xc5\xb3. Pirmaisiais kolekcininkais laikomi Pergamo karaliaus Atalo I (241-197 m. pr. m. e.) \xc4\xafp\xc4\x97diniai. Termin\xc4\x85 \xe2\x80\x9eKolekcija\xe2\x80\x9c pirmasis pavartojo Ciceronas savo kalboje apie Pergamo valdovus. Pirmoji kolekcija apra\xc5\xa1yta moksliniame darbe, priklauso Aristoteliui. Jis surinko ir apib\xc5\xabdino daugyb\xc4\x99 augal\xc5\xb3 i\xc5\xa1 \xc4\xafvairi\xc5\xb3 pasaulio \xc5\xa1ali\xc5\xb3. Pagrindinis eksponat\xc5\xb3 tiek\xc4\x97jas buvo Aleksandras Makedonietis. Seniausia kolekcija buvo rasta Altajuje: tai rinkinys nedideli\xc5\xb3 akmen\xc5\xb3, savo forma primenan\xc4\x8di\xc5\xb3 gyv\xc5\xabnus. \xc5\xa0iai kolekcijai ma\xc5\xbedaug 4500 met\xc5\xb3._NEWLINE_Kaip tikslinga \xc5\xbemonijos veikla kolekcionavimas paplito 14\xe2\x80\x9316 am\xc5\xbeiuje. I\xc5\xa1 prad\xc5\xbei\xc5\xb3 kolekcijos buvo universalios. Ypa\xc4\x8d didel\xc4\x99 reik\xc5\xa1m\xc4\x99 kolekcionavimo raidai tur\xc4\x97jo mokslo \xc5\xa1ak\xc5\xb3 suskirstymas XIX a.: buvo prad\xc4\x97ti sudarin\xc4\x97ti specializuoti vienar\xc5\xab\xc5\xa1i\xc5\xb3 daikt\xc5\xb3 rinkiniai \xe2\x80\x93 dabartini\xc5\xb3 kolekcij\xc5\xb3 prototipai, turintys pa\xc5\xbeintin\xc4\xaf tiksl\xc4\x85. Didel\xc4\x99 \xc4\xaftak\xc4\x85 kolekcij\xc5\xb3 kaupimui tur\xc4\x97jo mokslinis kolekcionuojam\xc5\xb3j\xc5\xb3 objekt\xc5\xb3 sisteminimas pagal savaranki\xc5\xa1kas mokslo \xc5\xa1akas ir j\xc5\xb3 pagalbines disciplinas, taip pat vyko ir atvirk\xc5\xa1tinis procesas \xe2\x80\x93 kolekcionavimas pad\xc4\x97jo pl\xc4\x97totis numizmatikos, heraldikos, sfragistikos, archeologijos, etnografijos ir kt. mokslams. Mokslinio, mokomojo ir m\xc4\x97g\xc4\x97ji\xc5\xa1ko kolekcionavimo kryp\xc4\x8di\xc5\xb3 pradininkas buvo Berlyno valstyb\xc4\x97s muziejaus gen. direktorius W. von Bode._NEWLINE_Mokslines kolekcijas sudaro da\xc5\xbeniausiai muziejai, mokomojo kolekcionavimo tikslas \xe2\x80\x93 pl\xc4\x97toti mokymo \xc4\xafstaig\xc5\xb3 ugdytini\xc5\xb3 tiriamuosius \xc4\xafg\xc5\xabd\xc5\xbeius, m\xc4\x97g\xc4\x97ji\xc5\xa1kas kolekcionavimas yra daikt\xc5\xb3 rinkimas remiantis \xc4\xafvairi\xc5\xb3 mokslo \xc5\xa1ak\xc5\xb3 sisteminimo \xc5\xbeiniomis._NEWLINE_Prasid\xc4\x97jus masiniam kolekcionavimui susiklost\xc4\x97 keletas jo kryp\xc4\x8di\xc5\xb3: bibliofilija, birofilija, bonistika, faleristika, filatelija, filofonija, filokartija, filumenija, numizmatika ir kitos._NEWLINE_Daug\xc4\x97jant kolekcionavimo objekt\xc5\xb3, prad\xc4\x97ta renkamus objektus skirstyti pagal pasirinktas sritis. Atsirado chronologin\xc4\x97s, temin\xc4\x97s, tam tikros dail\xc4\x97s ar mokslo \xc5\xa1akos ir kt. kolekcijos. Prad\xc4\x97tos rengti vie\xc5\xa1osios kolekcij\xc5\xb3 parodos, steigiamos kolekcinink\xc5\xb3 draugijos ir specializuotos parduotuv\xc4\x97s, kurios tur\xc4\x97jo daug reik\xc5\xa1m\xc4\x97s kolekcionavimo raidai._NEWLINE_Pirmieji specializuoti leidiniai kolekcininkams atsirado XIX a. pabaigoje. XIX a. pab. \xe2\x80\x93 XX a. pr. JAV, v\xc4\x97liau Europoje kolekcij\xc5\xb3 kaupimas tapo pelningu ir neapmokestinamu kapitalo investavimo b\xc5\xabdu, kartu \xc4\x97m\xc4\x97 plisti spekuliacija kolekciniais objektais. Lietuvoje 1993 m. \xc4\xafsteigta Lietuvos kolekcinink\xc5\xb3 asociacija, leidusi reprecentacin\xc4\xaf \xc5\xbeurnal\xc4\x85 \xe2\x80\x9eKolekcija\xe2\x80\x9c (1994\xe2\x80\x931999, Nr. 1\xe2\x80\x937).'